XX Edició ‘Escrits a la Tardor’ Vila de l'Eliana
13 de desembre de 2021

La XX Edició del Certamen de Relats ‘Escrits a la Tardor’ Vila de l'Eliana va celebrar l'acte de lliurament dels seus premis divendres passat. Amb motiu d'aquest aniversari, l'Ajuntament va realitzar un reconeixement al elianer i crític literari, Lluís Andrés i Marquès, per la seua implicació i aportació a la cultura literària del municipi.

El jurat va seleccionar, entre un centenar de relats presentats al concurs, el títol ‘Castañas’, d'Eva Barro, de Madrid, en la categoria Primera de Castellà i dotat amb 1000 euros, ‘La MONA i jo’ escrit per Carlota Febril, de Barcelona, en la categoria Primera de Valencià i dotat amb 1200 euros. ‘Pájaro mudo’, de l'autora Eva Tabares, de Burgos, es va fer amb la categoria Juvenil Castellà, per a joves de 14 i 15 anys i dotat amb 300 euros, mentre que en la Juvenil Local, l'elianera Lola Cordero va guanyar en aquesta subcategoria amb el seu títol ‘Viçantet o una reunión post covid’. La resta de categories van quedar desertes.

El comitè seleccionador ha valorat els criteris de tècnica literària i estil, creativitat i originalitat de l'obra, gramàtica, correcció de text i presentació. A més, com en edicions anteriors el consistori ha editat 250 exemplars per a la commemoració del certamen, que va arrancar amb la representació a càrrec de Teatreliana de la versió dramatitzada d'una de les obres guanyadores de l'edició anterior, ‘Encuentra’, de la també elianera Aurora Ruá.